Oos-Moot smaak ná 36 jaar weer rugby-glorie | Rekord North
SPORTS: Bafana face rampant Nigeria side - 38 mins ago
Oos-Moot smaak ná 36 jaar weer rugby-glorie
Die Hoërskool Oos-Moot het ‘n droogte van 36 jaar gebreek toe hulle Saterdag as kampioen in die Skild-liga van die Virseker Beker toernooi gekroon is.
Aanhouer wen, sê die spreukwoord. Dié gesegde geld na dese ook vir Hoërskool Oos-Moot se eerste rugbyspan.
Dié skool se eerstes het die afgelope paar jaar telkens die Stadsbeker gewen, maar dan in die Noordvaal streek oor die laaste hekkie gestruikel in die Virseker Beker toernooi.
2018 sal egter in die geskiedenisboeke opgeteken word as die jaar waarin Oos-Moot se eerstes uiteindelik daarin kon slaag om – ná ‘n droogte van 35 jaar – weer ‘n Noordvaal kampioenspan in die Virseker Beker toernooi op te lewer.
Foto: Frans Lombard
Oos-Moot het in 1982 laas hul enigste vorige titel in dié toernooi gewen. Destyds het die toernooi nog as die Administrateursbeker bekendgestaan. Later is die naam verander na die Direkteurstrofee, terwyl dit tot sowat drie jaar gelede as die Beeldtrofee bekendgestaan het.
Vanjaar het die Noordvaal Skolerugby Vereniging en Virseker, wat intussen die borgskap van die toernooi oorgeneem het en ook die naamregte bekom het, die toernooi se struktuur verander om ‘n krag-teen-krag stelsel te vestig.
Oos-Moot het in die ligafase slegs een keer verloor toe Hoërskool Ben Vorster in die laaste sekondes van die eerste ligawedstryd ‘n strafdoel behaal het om hulle met twee punte te klop. Saterdag kon die Oosies egter wraak neem in die Tuks Rugbystadion, toe hulle Ben Vorster in die eindstryd van die Skild-liga in afdeling een van die Virskeker Beker toernooi met 29-20 geklop het.
Marco Vorster, skrumskakel en kaptein van Oos-Moot, is aangewys as Speler van die Wedstryd in die Virseker Beker Skild-eindstryd. Hier ontvang hy sy prys van Neil van der Walt van Virseker. Foto: Koos Venter
Kobus Vorster, afrigter van Oos-Moot, en sy seun Marco, wat die span Saterdag uit die skrumskakel posisie aangevoer het in die Virseker Beker Skild-liga eindstryd, spog met die trofee kort na die wedstryd. Foto: Koos Venter
Marco Voster, kaptein van Oos-Moot, ontvang die Virsker Beker Skild-trofee van Jorrie Jordaan, penningmeester van die Noordvaal Hoërskole Rugbyvereniging. Foto: Frans Lombard
Maklik was dit egter nie, al was die Moot se Ligbloues rustyd reeds met 19-10 voor. Oos-Moot se manne moes hard werk om Ben Vorster van die doellyn weg te hou, maar hierdie keer het hulle baie beter gedoen op die verdediging en die teenstanders uit Tzaneen kon slegs drie keer die doellyn haal. Die wenspan het vier keer gaan druk.
Hierdie oorwinning het boonop ‘n interessante kinkel vir die geskiedenisboeke. Een van Oos-Moot se afrigters, Kobus Vorster, kan nou met die onderskeiding spog dat hy dié toernooi as speler én as afrigter gewen het. Hy was deel van Oos-Moot se kampioenspan wat die Administrateuersbeker in 1982 gewen het. Sy seun, Marco, was boonop Saterdag Oos-Moot se skrumskakel en kaptein, terwyl hy ook een van die span se drieë gedruk het.